Sve više građana sa spiska 1.000 javnih ličnosti koje su podržale listu Aleksandra Vučića tvrdi da su njihova imena zloupotrebljena

Zaposleni u Naučnom institutu za veterinarstvo Srbije podneće krivičnu prijavu protiv Srpske napredne stranke jer su se bez znanja i dozvole našli na spisku 1.000 javnih ličnosti koje su navodno podržale listu „Zato što volimo Beograd“ Aleksandra Vučića.

Foto: Fonet/ Zoran Mrđa

Imena svih doktora nauka sa ovog instituta našla su se na famoznom spisku a i pored njihovog reagovanja i demantija, nisu uklonjeni sa liste koja je i juče štampana u pojedinim medijima.

Vesna Milićević kaže za Danas da su njihova imena očigledno falsifikovana i zloupotrebljena i da su zbog toga prinuđeni da podnesu prijave protiv SNS-a.

– Čim smo videli da smo se pojavili na famoznom spisku, obavestili smo Srpsku naprednu stranku da je došlo do greške i tražili smo da se naša imena skinu. Međutim, niko nije reagovao i s obzirom na to da se lista i dalje štampa, prinuđeni smo da podnesemo krivičnu prijavu protiv SNS – kaže dr Milićević sa Naučnog instituta za veterinarstvo Srbije. Ona dodaje da su se na naprednjačkoj listi našla imena 14 doktora nauka sa ovog instituta, a da su za to saznali sasvim slučajno.

– Neko od zaposlenih je kupio novine i slučajno smo na spisku ugledali ime jednog od nas. Pažljivo smo pregledali ceo spisak i uvideli da smo svi na njemu. Nemam objašnjenje kako je do toga došlo, s obzirom da niko od nas nije podržao SNS, sem da su naši potpisi falsifikovani – naglašava Milićević.

Poverenik za informacije od javnog značaja i zaštitu podataka o ličnosti Rodoljub Šabić negativno ocenjuje postupak naprednjaka, kao i sve druge slučajeve u kojima se radi o zloupotrebi, odnosno neovlašćenoj i nezakonitoj obradi ličnih podataka.

– Nisu mi poznate sve okolnosti ali po svemu sudeći ima osnova za pokretanje krivičnog postupka za krivično delo „neovlašćeno prikupljanje ličnih podataka“. Postupak se pokreće privatnom tužbom, a ako je delo učinilo službeno lice, onda gonjenje preduzima javni tužilac – ističe Šabić za Danas. On dodaje da nezavisno od krivičnog postupka postoji mogućnost podnošenja tužbe za naknadu eventualne štete zbog povrede časti i ugleda.

Sličnog mišljenja je i programski direktor Transparentnosti Srbije Nemanja Nenadić.

– Ako nisu dali saglasnost, imaju pravo da traže ispravku, naknadu štete, a verovatno ima osnova i za gonjenje zbog zloupotrebe ličnih podataka. Ne znam kako je do toga došlo, pa ne mogu da komentarišem ništa drugo. Inače, mislim da je praksa publikovanja takvih podrški problematična, naročito kad dolazi od ljudi koji rade u javnom sektoru ili posluju sa državom, ali nije zabranjena, a nije ni neuobičajena u drugim zemljama – kaže Nenadić.

Predsednik Advokatske komore Beograda Vladimir Gajić kaže za Danas da pored lekara i fudbalera, najviše među potpisnicima liste podrške Aleksandru Vučiću ima falsifikovanih potpisa građana.

– Ovaj režim ne preza ni od mnogo većih i opasnijih laži od lažnog potpisivanja podrške. Međutim, mnogo više razočarava činjenica da među potpisnicima ipak ima profesora, doktora pa čak i akademika kojima ne smeta da daju podršku na primer jednom plagijatoru kao što je Siniša Mali – ističe Gajić.

Podsetimo, u nekoliko dnevnih novina juče je izašao spisak sa 1.000 javnih ličnosti koje podržavaju listu „Zato što volimo Beograd“ Aleksandra Vučića, međutim, svakodnevno se javljaju ljudi koji tvrde da takvu podršku nisu dali i da je njihovo ime „zalutalo“ na listu.

Reagovanje „Molimo vas da objavite demanti povodom pojave imena doktora nauka iz Naučnog instituta za veterinarstvo Srbije, a koja su izašla na listi 1000 javnih ličnosti koje podržavaju listu „zašto volimo Beograd“ Aleksandra Vučića. Napominjemo da nikada nismo potvrdili niti potpisali da se nađemo na ovoj listi, te da su naša imena zloupotrebljena a potpisi falsifikovani“, navodi se u saopštenju zaposlenih u Naučnom institutu za veterinarstvo Srbije, uz imena svih doktora čiji su potpisi zloupotrebljeni, na šta SNS nije reagovao.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se